Rapport mill-Kummissjoni lill-Kunsill u lill-Parlament Ewropew - Rapport annwali 2009 dwar il-politiki tal-komunità ewropea dwar l-assistenza għall-iżvilupp u l-affarijiet esterni u l-implimentazzjoni tagħhom fl-2008 {SEC(2009)831} /* KUMM/2009/0296 finali */





[pic] | KUMMISSJONI TAL-KOMUNITAJIET EWROPEJ | Brussel 30.6.2009 KUMM(2009) 296 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport Annwali 2009 dwar il-Politiki tal-Komunità Ewropea dwar l-Assistenza għall-Iżvilupp u l-Affarijiet Esterni u l-Implimentazzjoni tagħhom fl-2008 {SEC(2009)831} RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport Annwali 2009 dwar il-Politiki tal-Komunità Ewropea dwar l-Assistenza għall-Iżvilupp u l-Affarijiet Esterni u l-Implimentazzjoni tagħhom fl-2008 Is-sena 2008 offriet sfidi għall-Unjoni Ewropea u l-imsieħba fl-iżvilupp madwar id-dinja. L-għoli fil-prezzijiet tal-ikel u tal-enerġija u l-kriżi finanzjarja globali kienu ta’ prova għall-kapaċità tal-UE biex tlaħħaq mal-impenji ta' għajnuna tagħha u tiffaċċa bżonnijiet ġodda.. Il-Kummissjoni Ewropea malajr irrispondiet biex tpatti għall-impatt tal-prezzijiet għoljien tal-ikel f'pajjiżi foqra. L-Unjoni Ewropea uriet l-affidabilità tagħha billi sal-aħħar ta’ Diċembru waqqfet Faċilità għall-Ikel ta’ biljun Ewro għall-2008 sal-2010 mill-baġit tal-UE. Sadanittant, il-Kummissjoni żiedet il-baġit tagħha għall-għajnuna umanitarja għall-ikel mir-riserva għall-għajnuna ta’ emerġenza b’€140 miljun u indirizzat flus maħsuba għas-sigurtà alimentari lill-popolazzjonijet l-aktar vulnerabbli. Barra minn hekk, użat sa €200 miljun mir-riserva mhux allokata fl-Għaxar Fond Ewropew ta' Żvilupp (FEŻ). Il-Kummissjoni ħadet ħsieb ukoll li żżid il-livell ta' għajnuna makro-finanzjarja lil pajjiżi fil-bżonn, skont il-każ. Minkejja l-kriżi ekonomika, l-UE u l-Istati Membri tagħha kkonfermaw l-impenji tagħhom biex iżidu l-għajnuna għall-iżvilupp fis-snin li ġejjien. Reazzjoni b’mod flessibli u effettiv għas-sitwazzjoni kif tiżviluppa ser tibqa’ għan ewlieni għall-2009. Dimensjoni verament globali In-natura globali tal-politiki esterni tal-UE kienet evidenti b’mod ċar matul l-2008 hekk kif l-UE saħħet ir-relazzjonijiet tagħha ma’ sħab madwar id-dinja u fittxet il-koperazzjoni tagħhom fuq kwistjonijiet globali bħall-klima u l-enerġija, il-liberalizzazzjoni tal-kummerċ u l-kisba tal-Għanijiet ta' Żvilupp tal-Millennju tal-2000 sad-data mifthiema tal-2015. F’Mejju, l-UE poġġiet ir-relazzjonijiet tagħha mal-Amerika Latina fuq sisien ġodda waqt laqgħa għolja f’Lima. Mexxejja miż-żewġ naħat adottaw aġenda għall-azzjoni konġunta biex jiffukaw fuq żewġ temi: il-koeżjoni soċjali u l-iżvilupp sostenibbli. L-UE kellha għall-ewwel darba laqgħa għolja mal-Afrika t’Isfel f’Lulju. Il-Ġeorġja saret ċentru tal-attenzjoni mhux mistenni f’Awwissu b’riżultat tal-kunflitt mar-Russja. Il-Kummissjoni malajr ġabret pakkett ta’ €500 miljun għal tlett snin. Hija mexxiet l-ewwel pagament ta’ €60 miljun għall-persuni spostati internament fil-Ġeorġja qabel tmiem is-sena. Fl-2008 l-UE ddedikat ħafna attenzjoni lill-ġirien tagħha fl-Ewropa tal-Lvant u fil-Mediterran. Hija nediet l-Unjoni għall-Mediterran mas-sħab tan-naħa t’isfel f’Lulju, waqt li f’Diċembru il-Kummissjoni proponiet Sħubija tal-Lvant ġdida għall-ġirien tagħha tal-Lvant. In-negozjati dwar ftehim ġdid għal sħubija mar-Russja, li kien iffriżat mill-UE minħabba l-kunflitt mal-Ġeorġja, kienu żblukkati fil-laqgħa għolja bejn l-UE u r-Russja f'Novembru. Matul is-sena l-UE pprovdiet total ta’ €498 miljun f’għajnuna lill-Palestinjani prinċipalment biex tkopri l-ispejjeż operattivi tal-Awtorità Palestinjana u biex tappoġġa l-Pjan ta' Riforma u Żvilupp Palestinjan. Matul is-sena, l-UE u s-sħab Afrikani tagħha bdew ħidma fuq it-tmien sħubijiet tematiċi li huma parti mill-istrateġija konġunta ambizjuża adottata fil-laqgħa għolja ta’ Liżbona f’Diċembru 2007. Iż-żewġ naħat saħħu wkoll id-djalogu tagħhom fuq kwistjonijiet globali, inkluż l-impatt tal-kriżi finanzjarja, il-bidla fil-klima u il-governanza ta’ istituzjonijiet internazzjonali. Wara l-involviment ikbar taċ-Ċina fl-Afrika, il-Kummissjoni għamlet proposti għall-koperazzjoni tridirezzjonali bejn l-UE, iċ-Ċina u l-Afrika, biex jinstabu soluzzjonijiet komuni għal sfidi komuni. Il-Kummissjoni insistiet għal iktar koperazzjoni reġjonali u integrazzjoni ekonomika fost is-sħab tal-pajjiżi tal-Afrika-Karibew-Paċifiku (AKP) bħala mezz biex tippromwovi t-tkabbir, il-kummerċ u l-iżvilupp. Hija ffukat l-isforzi tagħha fuq negozjati għal Ftehimiet ta' Sħubija Ekonomika (FSE) reġjonali, ma’ gruppi ta’ pajjiżi 'l isfel mis-Saħara u ma’ pajiżi tal-AKP fir-reġjuni tal-Karibew u tal-Paċifiku. Stati tal-AKP ibbenefikaw ukoll mill-komponent reġjonali tal-Fond Ewropew għall-Iżvilupp (FEŻ) il-ġdid, bħal ma hi l-kontribuzzjoni ta’ €300 miljun għall-Fond għall-Paċi fl-Afrika (FPA), appoġġ għall-istituzjonijiet tal-AKP u għall-Fond Dinji għall-Ġlieda kontra l-AIDS, it-Tuberkulożi u l-Malarja. Matul is-sena, il-Kummissjoni kompliet bl-isforzi tagħha biex tikkonkludi ftehimiet formali ma’ sħab strateġiċi Ażjatiċi, iċ-Ċina u l-Indja, kif ukoll mal-Korea t’isfel u membri tal-ASEAN (l-Asssoċjazzjoni tan-Nazzjonijiet Ażjatiċi tax-Xlokk). Għajnuna lill-ASEAN tikkonċentra fuq l-isforzi għall-integrazzjoni tagħha kif imniżżla fil-pjan dettaljat tal-komunità ekonomika ASEAN, u tibni fuq l-esperjenza Ewropea bl-għodod ta’ integrazzjoni reġjonali bħal statistika, dwana u standards komuni. Il-Kummissjoni segwiet ukoll negozjati għall-Ftehimiet ta’ Assoċjazzjoni komprensivi (djalogu politiku, koperazzjoni għall-iżvilupp u kummerċ preferenzjali) mal-Komunità Andina u l-Amerika Ċentrali. Tfassil ta’ politiki xierqa L-avvenimenti mhux mistennija tal-2008 ma telfux lill-UE u lill-Kummissjoni Ewropea mill-prioritajiet ta’ żvilupp tagħhom. Matul l-2008, il-Kummissjoni rrevediet il-progress lejn l-Għanijiet ta' Żvilupp tal-Millennju (MDGs) b’mod intermedjarju. Hija evalwat l-għajnuna teknika u finanzjarja fil-kuntest tat-tminn MDGs. Il-Kummissjoni ppreparat l-aġenda tal-UE għal azzjoni fuq l-MDGs f’Ġunju. Din stabiliet tragwardi għall-2010 biex tpatti għaż-żmien mitluf fuq miri prinċipali soċjali (b’mod partikolari s-saħħa) u l-ambjent. Għall-Pajjiżi ta’ Dħul Baxx u Medju, il-koperazzjoni tikkonċentra prinċipalment fuq l-appoġġ għall-politiki biex jitnaqqas il-faqar. Fil-fatt, dawn l-avvenimenti rrinfurzaw il-bzonn għall-politika iktar koerenti, partikolarment fuq kwistjonijiet kbar bħat-tibdil fil-klima, fejn l-UE qegħda fil-qalba tal-proċess, u l-kummerċ dinji. Il-prominenza tal-UE dwar il-bidla klimatika tista tkun ta' benefiċċju dirett għall-pajjiżi li qed jiżviluppaw l-aktar foqra u l-aktar vulnerabli kif ħareġ mit-tnedija operattiva tal-Fond ta' Adattament miftihem fil-Konferenza tan-NU dwar it-Tibdil fil-Klima f’Poznan, il-Polonja, f’Diċembru 2008. L-ewwel Ftehim għall-Sħubija Volontarja skont l-inizjattiva ILFGK (Infurzar tal-Liġi dwar il-Foresti, Governanza u Kummerċ) ġie konkluż mal-Ghana f’Settembru 2008. Fl-2008, il-Kummissjoni żiedet l-sforzi biex tintegra b’mod komplet kwistjonijiet bħas-sess, l-ambjent, u d-drittijiet tat-tfal u nies indiġeni fil-proċess ta’ żvilupp. Fi Frar il-Kummissjoni proponiet pakkett ta’ miżuri li jiffukaw fuq it-tfal f’azzjonijiet esterni. Hija tistabbilixxi numru ta’ prijoritajiet fuq livell globali u reġjonali dwar tħaddim tat-tfal, traffikar tat-tfal, tfal affetwati mill-kunflitt armat u vjolenza kontra it-tfal. Matul is-sena, il-Kummissjoni ħadet passi biex tiżgura li politiki oħrajn tal-UE li jimpattaw fuq il-koperazzjoni u l-għajnuna għall-iżvilupp jgħamlu dan b’mod pożittiv. Dawn jinkludu mhux biss il-kummerċ iżda wkoll l-agrikoltura, l-enerġija, r-riċerka u l-iżvilupp, il-migrazzjoni, is-sigurtà u l-politika fiskali. Matul l-2008, numru ta’ pajjiżi tal-Karibew u tal-Paċifiku daħlu għall-impenn biex jimplimentaw il-prinċipji ta’ governanza tajba fil-qasam fiskal li kienet fost il-kriterji meqjusa biex jiġi allokat il-Porzjon tal-Inizjattiva għall-Gvern mill-għaxar FEŻ. Il-Kummissjoni tellgħet il-governanza demokratika fl-għola post tal-aġenda tagħha bħala indikatur u punt ta’ referenza biex tippjana u twettaq l-għajnuna teknika u finanzjarja tagħha. Hija tara l-governanza demokratika bħala qasam politiku li għandu jkun appoġġat per se kif ukoll bħala kwistjoni kruċjali li għandha tkun inkorporata fil-programmi kollha ta’ għajnuna fis-setturi kollha. Hija wkoll tema ċentrali fi kwalunkwe djalogu poilitiku. Matul l-2008, il-Kummissjoni ddefinit il-metodoloġija li għandha tiġi applikata sabiex tanalizza u tindirizza l-kwistjoni ta' governanza fl-operazzjonijiet settorjali tagħha. L-isfida hi li l-promozzjoni ta’ governanza demokratika hija proċess ferm sensittiv u wieħed speċifiku għal kull pajjiż. Fl-2008, il-Kummissjoni ħadmet bis-sħiħ biex tagħmel l-għajnuna tagħha iktar effettiva billi toħloq koerenza u sinerġija bejn l-istrumenti ġeografiċi u tematiċi relevanti li jipromwovu d-demokrazija u d-drittijet tal-bniedem. F’dan il-kuntest, programmi ġeografiċi huma ddedikati prinċipalment għall-bini ta’ istituzzjonijiet u proċessi demokratiċi bħall-elezzjonijiet. Huma jipprovdu assistenza elettorali, appoġġ lill-parlamenti, istituzzjonijiet tad-drittijiet umani u tas-soċjetà ċivili, u l-medja. Bħala l-għodda tematika prinċipali tal-UE, l-Istrument Ewropew għad-Demokrazija u d-Drittijiet tal-Bniedem (EIDHR) huwa espressjoni konkreta tal-importanza li l-UE tagħti lil din il-politika. L-EIDHR tista' tintervjeni f’postijjiet fejn l-UE ma tkunx ġeneralment preżenti u, iktar kruċjali, anke mingħar il-qbil ta' pajjiżi terzi. Il-benfiċjarji prinċipali tagħha huma gruppi u individwi li qed jiġġieldu għad-demokrazija, id-drittijiet umani u l-libertajiet fundamentali fi ħdan is-soċjeta ċivili. Minn meta intbagħtu l-ewwel ossservaturi tal-UE għall-elezzjonijet fir-Russja fl-1993, Missjonijiet ta' l-UE għall-Osservazzjoni tal-Elezzjonijiet (EOMs) saru għodda sostanzjalment viżibbli tad-diplomazija Ewropea. Fl-2008, il-Kummissjoni Ewropea bagħtet EOMs tal-UE biex josservaw l-elezzjonijiet nazzjonali f'10 pajjiżi fl-Ażja, fl-Afrika u fl-Amerika Latina: il-Pakistan, il-Bhutan, in-Nepal, il-Kambodja, ir-Rwanda, l-Angola, l-Ekwador, Guinea-Bissau, il-Ghana, u Bangladesh Il-Kummissjoni Ewropea qeda tkompli l-program ta’ taħriġ tagħha għall-osservaturi fl-elezzjonijiet matul l-2009. Iktar għajnuna u għajnuna aħjar L-ammont ta’ għajnuna trattata mill Kummissjoni, inkluż id-Delegazzjonijiet, żdied b'mod kostanti u sostanzjali matul is-snin riċenti. Il-valur tal-fondi impenjati matul l-2008 laħqu €9.33 biljun, żieda ta' iktar minn 90% mill-2001. Minkejja r-ratifika tard tal-għaxar FEŻ, il-Kummissjoni irnexxiela timpenja €4,89 biljun minn dan is-sors sal-aħħar tas-sena. F’dan l-isforz, il-Kummissjoni timmobilizza strumenti finanzjarji varji: il-FEŻ għall-pajjiżi tal-AKP, l-Istrument ta’ Koperazzjoni ta’ Żvilupp għall-Ażja u l-Amerika Latina, u l-Istrument Ewropew ta' Viċinat u Sħubija għall-Ewropa tal-Lvant u l-pajjiżi tan-nofsinhar tal-Mediterran. L-Unjoni Ewropea kienet forza ta' motivazzjoni wara l-isforzi biex l-għajnuna ssir iktar effettiva billi din tgħaddi mis-sistemi nazzjonali biex tkun rinfurzata l-appartenenza lokali u biex jitnaqqsu l-ispejjeż tat-tranżazzjoni għall-pajjiżi msieħba. It-tielet Forum ta’ Livell Għoli dwar l-Effikaċja tal-Għajnuna f’Accra, il-Ghana, f’Settembru għamel emfasi fuq it-tqassin tax-xogħol bejn id-donaturi, l-użu tas-sistemi tal-pajjiż, il-prevedibbiltà tal-għajnuna, ir-responsabilità reċiproka għar-riżultati u inqas kondizzjonalità. Ir-riżultat li ħareġ mill-Forum, l-Aġenda għall-Azzjoni ta’ Accra (AAA) toqgħod sew mal-aspirazzjonijiet tal-UE stess. L-AAA tinvolvi firxa usa’ ta’ sħab, donaturi u riċevituri iktar minn qatt qabel. Il-pajjiżi msieħba stess, donaturi minn pajjiżi emerġenti, pajjiżi ta’ dħul medju u imsieħba li mhumiex Stati, kollha għandhom rwol li iktar ma jmur iktar isir importanti. Ħarsa lil hinn mill-AAA, il-Kummissjoni ser tkompli d-diskussjonijiet mal-Istati Membri dwar kif tmexxi l-quddiem l-aġenda ta’ għajnuna effettiva fuq livell Ewropew u internazzjonali. Hija kwistjoni ta’ valur għall-flus – kemm għall-pajjiżi benfiċjarji, u kif ukoll għall-kontribwent fiskali Ewropew. Bħala parti mir-risposta tagħha għall-impenji dwar l-użu tas-sistemi tal-pajjiż u l-prevedibbiltà tal-għajnuna, il-Kummissjoni ffinalizzat il-proposti tagħha għall-kuntratt tal-MDG, li ser jipprovdi appoġġ baġitarju ġenerali f'termini itwal u b'iktar prevedibbilità immirat lejn pajjiżi li jaħdmu sew u li fil-passat urew li kapaċi jimplimentaw b'suċċess l-appoġġ baġitarju. Kuntratti tal-MDG kienu inizjalment approvati għal seba’ pajjiżi tal-AKP (Burkina Faso, il-Ghana, il-Mali, il-Możambik, ir-Rwanda, l-Uganda, u ż-Zambja), li jirrappreżentaw iktar minn 40% tal-baġit ġenerali programmat għall-appoġġ tal-għaxar FEŻ Matul l-2008, il-Kummissjoni ħadmet b’mod intensiv biex tirriforma l-unitajiet tagħha tal-koperazzjoni teknika u tal-implimentazzjoni tal-proġetti. Hija adottat l-hekk imsejħa ‘strateġija sinsla’ f’Lulju. Din tiddefinixxi serje ta’ prinċipji inkluż iffukar fuq l-iżvilupp tal-kapaċitajiet lokali, aproċċ immexxi fuq it-talba, appartenenza tal-pajjiż imsieħeb matul iċ-ċiklu kollu tal-ġestjoni tal-operazzjoni, u orjentazzjoni lejn ir-riżultati. Il-Kummissjoni kompliet żiedet is-sehem tal-għajnuna għall-iżvilupp mogħti bħala appoġġ baġitarju , l-iktar mod preferit għall-għoti ta’ flus meta l-kundizzjonijiet ikunu jippermettu. L-appoġġ baġitarju, fejn il-fondi jiġu trasferiti direttament għand it-teżor nazzjonali tal-pajjiż benefiċjarju, gradwalment qed tieħu post l-iffinanzjar dirett ta’ proġetti. Matul is-sena, impenji għall-appoġġ baġitarju rrapreżentaw 39% (€3.86 biljun) tal-impenji kollha mill-baġit tal-KE u tal-FEŻ. Il-fondi huma provduti jew bħala appoġġ baġitarju ġenerali (GBS) jew appoġġ baġitarju settorjali (SBS) fejn il-mira hija fuq settur wieħed. Fl-2008, l-impenji tal-GBS għamlu 60% tal-operazzjonijiet ġodda kollha għall-appoġġ baġitarju, li jammontaw għal €2,3 biljun. Il-benefiċċjarji prinċipali kienu l-AKP (21 pajjiż), l-Ażjatiċi (il-Laos u l-Vjetnam), u pajjiż Latin-Amerikan (il-Ħonduras). Fl-SBS, l-2008 rat mhux biss zieda f’dan il-metodu ta’ għajnuna iżda wkoll diversità akbar fis-setturi koperti, b’mod speċjali fil-pajjiżi li mhumiex tal-AKP[1]. Impenji totali għas-SBS ammontaw għall-€1.5 biljun, madwar 40% tal-operazzjonijiet ġodda kollha għall-appoġġ baġitarju fl-2008. L-operazzjonijiet tal-SBS irrapreżentaw 18% tal-impenji ġodda għall-appoġġ baġitarju għar-reġjun tal-AKP, kważi 60% fl-Ażja u sa 100% fost il-ġirien tal-Lvant u tan-nofsinhar tal-UE u l-Afrika t’Isfel. Fil-każijiet tal-aħħar, operazzjonijiet ta’ appoġġ baġitarju huma kkonċentrati f’oqsma bħall-ġustizja, l-appoġġ leġislattiv, l-enerġija, il-kummerċ u l-kompetittività. Fl-Ażja, il-parti l-kbira tal-impenji kienet fis-setturi soċjali. Fl-Amerika Latina, is-setturi prinċipali kineu l-ġestjoni tal-ilma, l-edukazzjoni u l-impjiegi. Għalkemm fil-pajjiżi tal-AKP l-SBS iffoka fuq is-setturi tradizzjonali (toroq, saħħa u edukazzjoni), xi setturi ġodda bħall-ġustizja, it-taħriġ professjonali, u d-deċentralizzazzjoni qed ifiġġu woll. Preżentament il-Kummissjoni, f’konsultazzjoni ma’ donaturi oħrajn u Stati Membri, qed tiżviluppa metodoloġija komprensiva biex tevalwa kemm l-operazzjonijiet li għandhom sapport baġitarju generali kif ukoll dawk li għandhom appoġġ baġitarju settorjali fuq livell ta’ pajjiż. Din il-metodoloġija ser tkun ittestjata fl-2009-2010 u sussegwentament irfinata. Fl-2008, ingħatat ħarsa ġenerali komprensiva tal-programmi ta’ appoġġ baġitarju ġenerali tal-KE li tkopri 46 program. Hija wriet li medja ta’ 70% tal-porzjon varjabbli tal-pagamenti li huwa bbażat fuq indikaturi ta’ prestazzjoni kienu mħallsa. Din hija indikazzjoni li r-riżultati mistennija intlaħqu fuq livell pjutost għoli. Waħda mill-kriterji li l-pajjiżi benefiċċjarji jridu juru sabiex jikkwalifikaw għall-appoġġ baġitarja hija l-kapaċità tagħhom fil-ġestjoni ta’ fondi pubbliċi. Ġestjoni ta’ fondi pubbliċi (PFM) effettiva hija essenzjali biex tiżgura li l-gvernijiet ikunu responsabbli għall-flus tal-kontribwenti fiskali Ewropej li ġew fdati lilhom għall-benefiċċju tal-popolazzjoni tagħhom. Bħal fil-każ tal-maġġoranza tad-donaturi l-oħra (inkluz l-FMI u l-Bank Dinji), il-KE tuża djanjosi tal-PFM inizjali bħala punt tat-tluq biex tkejjel il-progress matul iż-żmien. Minn Ġunju 2005 sal-aħħar tal-2008, saret l-hekk imsejħa valutazzjoni PEFA[2] f’55 pajjiż tal-AKP. Il-pajjiżi kollha tal-AKP u kważi l-pajjiżi l-oħra kollha madwar id-dinja li jibbenefikaw mill-appoġġ baġitarju tal-KE kienu lestew valutazzjoni PEFA sa tmiem l-2008. Il-Kummissjoni impenjat ruħha li tagħmel l-appoġġ baġitarju iktar effettiv u trasparenti billi ssaħħaħ il-valutazzjonijiet tal-PFM, ittejjeb l-istruttura u l-formulazzjoni tal-ftehimiet finanzjarji, tirfina iktar il-kriterji ta’ eliġibilità għall-appoġġ baġitarju u l-valutazzjonijiet tar-riskju, u ttejjeb is-sistem ta’ rappurtaġġ. Fil-futur, operazzjonijiet ta’ appoġġ baġitarju ser ikunu iktar użati biex jilħqu l-ħtiġijiet finanzjarji ta' pajjiżi li qed jiżviluppaw. Il-Kummissjoni ser tkompli tħares lejn il-bżonnijiet speċjali ta’ stati fraġli. Iffukar fuq ir-riżultati Is-sistema ta’ Sorveljanza Orjentata lejn ir-Riżultati (SOR) saret parti integrali mill-implimentazjoni tal-maġġoranza tal-programmi tal-Kummissjoni. Hija tipprovdi valutazzjoni trasparenti, rapida u komprensiva dwar kif proġett qed jipprogressa f'waqt partikolari. Hija issir fir-reġjuni kollha ta’ koperazzjoni esterna minn esperti indipendenti. Billi jużaw metodologija strutturata sew u robusta, ir-riżultati huma preżentati skond kriterji mifthema internazjonalment[3]. Wara tmien snin, SOR ikkonfermat l-utilità tagħha mhux biss fuq livell tat-twettiq ta’ proġett, iżda wkoll fuq livell makro biex tappoġġa d-deċiżjonijiet maniġerjali, u fuq livell ta’ progrrammar biex tipprovdi dejta kwalitattiva għall-analiżi. Fl-2006-2008, iktar minn 530 proġetti lesti kienu sorveljati mill-metodoloġija ex-post SOR. Studju tal-2007 eżamina l-benefiċċji potenzjali tagħha u kkonferma li s-SOR ex-post hija għodda kost-effettiva u flessibbli. Għall-proġetti li għadhom għaddejjin, il-metodoloġija SOR kienet issimplifikata u imtejba, sabiex tkopri aħjar suġġetti importanti bħall-integrazzjoni ta’ perspettiva ta’ ugwaljanza bejn in-nisa u l-irġiel u kwistjonijiet ambjentali. Il-bżonn li nimxu l-quddiem minn analiżi purament kwantitattiva għal waħda iktar kwalitattiva tad-dejta tas-SOR kienet ukoll ittrattata fl-2008. Barra minn hekk, tminn rapporti ta’ evalwazzjoni tlestew fl-2008: erbgħa ġeografiċi, wieħed tematiku u tlieta fuq il-modalitajiet biex titwassal l-għajnuna. Inbdew tnax-il evalwazzjoni ġdida. Għaxra jikkonċernaw pajjiżi individwali waqt li t-tnejn l-oħra jitrattaw il-prevenzjoni tal-konflitt u l-bini tal-paċi u l-impjiegi u l-inklużjoni soċjali. Il-Kummisjoni tieħu f’kunsiderazzjoni r-riżultati ta’ dawn l-evalwazjonijiet biex ittejjeb il-kwalita u l-impatt tal-għajnuna esterna. B’mod ġenerali, l-evalwazjonijiet urew twettiq tajjeb f’termini ta’ relevanza u effettività tal-programmazzjoni u l-implimentazzjoni tal-KE. Oqsma fejn hemm bżonn iktar sforzi jinkludu: sinerġija bejn l-attivitajiet; taħlita ta’ modalitajiet biex titwassal l-għajnuna; u koerenza bejn l-għajnuna għall-pajjiżi u dik reġjonali. Il-KE għamlet ukoll sforzi biex iżżid il-viżibilità tal-attivitajiet b'mod speċjali meta l-fondi huma indirizzati minn Organizzazzjonijiet Internazzjonali jew appoġġ baġitarju. Naħdmu flimkien Iktar kordinazzjoni bejn id-donaturi, partikolarment billi jaqsmu l-kompetenzi u jikkonċentraw l-attivitajiet (tqassim tax-xogħol), hija importanti biex tiżdied l-għajnuna u l-effettività. Hija issa pprattikata f’bosta pajjiżi. It-Tanżanja, il-Możambik, l-Uganda, il-Ghana, Burkina Faso u l-Mali huma eżempji ta’ pajjiżi Afrikani tas-Sahara t’Isfel fejn il-kordinazzjoni hija avvanzata u fejn jiġi applikat tqassim ċar tax-xogħol. F’Diċembru 2008, il-Kummissjoni u l-Presidenza Franċiża tal-UE organizzaw konferenza dwar il-koordinazzjoni tad-donaturi tal-UE. Fl-Afganistan, kontribuzzjoni konġunta dwar l-effettività tal-għajnuna kienet preparata bħala parti mit-tweġiba għall-Istrategija għall-Iżvilupp Nazzjonali Afgana. Fit-Territorju Okkupat tal-Palestina, il-KE ħolqot strument effiċjenti, PEGASE, biex twassal l-għajnuna inkluż il-kontribuzjonijiet ta’ Stati Membri. Minn meta tnediet fi Frar 2008, PEGASE żburżat (fit-12-il xahar sal-31 ta' Jannar 2009) €409,2 miljun f'appoġġ finanzjarju dirett. Hija ġġestiet ukoll iktar minn €131 miljun minn 14-il Stat Membru tal-UE li minnhom 78% kienu żburżati fl-istess perjodu. Il-Kummissjoni kompliet tgħaddi parti mill-għajnuna għall-iżvilupp tagħha permezz tan-NU, tal-Bank Dinji u ta’ organizazzjonjiet internazzjonali oħra fejn dan kien l-aktar mezz effettiv biex l-għajnuna tasal. Fl-Iraq, il-parti l-kbira tal-appoġġ tal-KE ta’ €785 miljun mill-2003 ġie mgħoddi mill-IRFFI (Fond Internazzjonali għar-Rikostruzzjoni ta' l-Iraq ), mekkaniżmu multilaterali stabbilit fl-2004. Żewġ evalwazzjonijiet ewlenin li tlestew fl-2008 waslu għall-konklużjoni li l-Kummissjoni, il-Bank Dinji u l-aġenziji tan-NU ibbenefikaw mill-kooperazzjoni akbar, li kienet iffaċilitata permezz ta’ ftehimiet qafas finanzjarji u amministrattivi. Dawn għamluha possibli biex il-Kummissjoni tipprovdi għajnuna f’pajjiżi fejn il-kundizzjonijiet fuq il-post kienu wisq diffiċli u ta’ periklu għaliha biex tistabbilixxi l-mezzi tagħha biex twassal l-għajnuna. Madanakollu, jeħtieġ li jiġi kkunsidrat aproċċ strateġiku ġdid, u l-viżibilità trid tiġi nfurzata. Barra minnhekk, il-Kummissjoni saħħet il-koperazzjoni tagħha man-NU u mal-Bank Dinji biex tirrispondi għal sitwazzjonijiet wara l-kriżi u biex tippjana operazzjonijiet ta’ rkupru b’dikjarazzjoni konġunta iffirmata fil-25 ta’ Settembru 2008. L-inizjattiva stabbilit pjattaforma komuni għat-twassil ta' reazzjoni internazzjonali effettiva u sostenibbli wara kriżijiet relatati ma' diżastru jew kunflitt. Id-donaturi u l-imsieħba kollha huma mistiedna jingħaqdu f’dan l-isforz. Fl-2008, ġiet stabbilita l-Faċilità ta’ Investiment tal-Viċiniat (NIF) biex tiġbor flimkien ir-riżorsi tal-għotjiet mill-Kummissjoni u mill-Istati Membri biex issaħħaħ l-investimenti f’pajjiżi msieħba pprovduti mill-istituzjonjiet ta’ finanzjament pubbliku Ewropew. L-operazzjonjiet ta’ self jiffukaw prinċipalment fuq tlett setturi prioritarji: l-enerġija, it-trasport u l-ambjent. Il-faċilità approvat 15-il proġett biex jiġu ffinanzjati minn Kontribuzzjoni totali tan-NIF ta' €70.95 miljun. Dan saħħaħ self mill-istituzzjonijiet finanzjarji Ewropej ta' €1.65 biljun. Barra mill-kontribuzzjoni Baġitarja tal-KE, sa issa l-Istati Membri wegħdu li jagħtu €37 miljun f’kontribuzzjonijiet diretti għall-Fond Fiduċjarju NIF 2008-2010. Fl-aħħar nett, il-Kummissjoni ħarġet dokument ta’ politika fuq L-Awtoritajiet Lokali: Atturi għall-Iżvilupp biex tistipula l-ewwel elementi ta’ strateġija li ser tibni fuq l-espejenza tal-awtoritajiet lokali bħala msieħba fl-iżvilupp. Fl-2009, il-kriżi ekonomika bla ebda dubju ser tagħmel is-sitwazzjoni ta’ ħafna pajjiżi waħda iktar fraġli. Ser ikun iktar diffiċli li jintlaħqu l-Għanijiet ta' Żvilupp tal-Millennju. Din hi r-raġuni għaliex il-politika tal-għajnuna esterna tal-UE tiffoka fuq li tilħaq riżultati konkreti, iżżid il-flessibilità tal-istrumenti ta’ għajnuna tagħha u trawwem azzjoni fuq l-integrazzjoni reġjonali. [pic] Ċifri fuq it-tnaqqis tal-faqar jikkonfermaw ix-xejriet tas-snin ta' qabel, b’35% tal-Għajnuna Uffiċjali għall-Iżvilupp (ODA) li jmorru għall-pajjiżi l-inqas żviluppati. It-tnaqqis tal-ODA lill-Pajjiżi Oħra ta’ Dħul Baxx (OLIC) huwa prinċipalment ir-riżultat ta' reviżjoni fil-lista tar-riċevituri tal-ODA li saret mill-Kumitat ta' Għajnuna għall-Iżvilupp (DAC) tal-OECD. Fil-lista l-ġdida tad-DAC, li daħlet fis-seħħ fl-2008, numru ta’ OLICs ġew riklassifikati bħala Pajjiżi bi Dħul Medju Baxx: Il-Kamerun, il-Kap Verde, l-Indja, ir-Repubblika tal-Moldova, il-Mongolja, in-Nikaragwa, u r-Repubblika tal-Kongo. [pic] [pic] [1] Għall-għan ta’ dan id-dokument l-Afrika t'Isfel qed tiġi trattata separatament mir-reġjun tal-AKP. [2] Nefqa Pubblika u r-Responsabbiltà Finanzjarja (PEFA) hija metodoloġija applikata mill-KE u donaturi ewlenin oħra biex tivvaluta l-ġestjoni tal-fondi pubbliċi mill-pajjiżi benefiċċjarji. [3] Relevanza u disinn, effiċjenza, effettività, impatt u sostenibbiltà.